

vestník číslo 13/2018

Správa o hospodárení Úradu pre dohľad nad zdravotnou starostlivosťou za I. polrok 2018

október 2018

**Úvod**

Úrad pre dohľad nad zdravotnou starostlivosťou (ďalej len „úrad“) je podľa
§ 19 ods. 1 písm. b) zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon č. 581/2004 Z. z.“) povinný predložiť vláde správu o hospodárení za prvý polrok kalendárneho roka do troch mesiacov po skončení kalendárneho polroka.

V priebehu prvého polroka 2018 úrad hospodáril s prostriedkami verejného zdravotného poistenia v súlade s rozpočtom úradu, ktorý je súčasťou rozpočtu verejnej správy.

Neoddeliteľnú súčasť správy tvorí finančný výkaz o vybraných údajoch z aktív a z pasív subjektu verejnej správy a finančný výkaz o príjmoch, výdavkoch a finančných operáciách subjektu verejnej správy.

Pri sledovaní plnenia rozpočtu verejnej správy úrad uplatňuje rozpočtovú klasifikáciu v zmysle § 4 ods. 4 zákona č. 523/2004 Z. z. o rozpočtových pravidlách verejnej správy
a o zmene a doplnení niektorých zákonov, podľa ktorej sa jednotne určujú a triedia príjmy a výdavky rozpočtu verejnej správy. Príjmy a výdavky úrad sleduje podľa opatrenia Ministerstva financií SR č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie.

Audítor overil správu o hospodárení za I. polrok 2018 a podľa názoru audítora sú údaje v správe v súlade s priebežnou účtovnou závierkou.

1. **Čerpanie rozpočtu**

Úrad hospodári podľa rozpočtu, ktorý je súčasťou rozpočtu verejnej správy. Rozpočet úradu na rok 2018 schválila dozorná rada úradu na svojom zasadnutí uznesením č. 307/2017
z 29. septembra 2017 a z prerokovania vlády SR bolo k rozpočtu úradu prijaté uznesenie
č. 469 z 11. októbra 2017. Národná rada SR schválila rozpočet úradu 13. decembra 2017 uznesením č. 986.

**1.1. Prostriedky z predchádzajúcich rokov**

Zostatok prostriedkov z predchádzajúcich rokov k 1. januáru 2018 v sume 30 818 682 eur sa skladá z nasledovných častí:

* príspevok od zdravotných poisťovní na činnosť úradu na rok 2018, ktorý bol uhradený na účet úradu v decembri 2017 v sume 18 752 176 eur, pričom predpokladaný príjem bol na úrovni 18 573 848 eur,
* kumulovaný prebytok hospodárenia z predchádzajúcich rokov vo výške 12 053 269 eur,
* zdroje prijaté zo zahraničných grantov vo výške 13 237 eur, najmä na projekt EESSI.

Tabuľka č. 1: Prostriedky z predchádzajúcich rokov

 (v eurách)

|  |  |  |  |  |
| --- | --- | --- | --- | --- |
| **Názov položky** | **Skutočnosť 2017** | **Rozpočet 2018** | **Skutočnosť k 30.06.2018** | **Čerpanie rozpočtu %** |
| Prostriedky z predchádzajúcich rokov | 30 663 538 | 27 631 703 | 30 818 682 | 111,5 |

**1.2. Príjmy rozpočtu**

Príjmy z činnosti úradu za I. polrok 2018 boli v čiastke 338 191 eur, čo predstavuje plnenie na 45,1 % z ročných plánovaných predmetných príjmov. Táto príjmová položka sa skladá z dvoch častí:

* príjmy z činnosti súdnolekárskych a patologicko-anatomických (ďalej len „SLaPA“) pracovísk,
* poplatky za administratívne činnosti úradu.

Príjmy z činnosti SLaPA pracovísk z úhrad za pitvy nariadené podľa osobitného predpisu, toxikologické vyšetrenia a chladenie mŕtvych tiel boli v I. polroku 2018 vo výške 287 830 eur. V sledovanom období mal úrad aj príjmy za praktickú výučbu študentov v nadväznosti na uzatvorené zmluvy o zriadení výučbových pracovísk s Univerzitou Komenského v Bratislave – Lekárskou fakultou a Univerzitou P. J. Šafárika v Košiciach – Lekárskou fakultou, a to v objeme 48 890 eur. Príjmy z poplatkov za administratívne činnosti úradu boli v sume
1 471 eur.

Príjmy z účtov finančného hospodárenia vo výške 1 498 eur predstavovali úroky z bankových účtov. Nerozpočtovanými príjmami v celkovej čiastke 377 eur boli iné nedaňové príjmy, a to príjmy z refundovaného poštovného.

Celkové príjmy k 30. júnu 2018 úrad vykazuje vo výške 31 158 747 eur, z čoho je zostatok finančných prostriedkov z predchádzajúcich rokov vo výške 30 818 682 eur a nedaňové príjmy, granty a transfery v čiastke 340 066 eur.

Tabuľka č. 2: Stav plnenia rozpočtu – príjmy

(v eurách)

|  |  |  |  |  |  |
| --- | --- | --- | --- | --- | --- |
| **Názov položky** | **Čerpanie k 30.06.2017** | **Skutočnosť 2017** | **Rozpočet 2018** | **Čerpanie k****30.06.2018** | **Čerpanie rozpočtu %** |
| Príjmy z činnosti úradu | 302 744 | 725 779 | 750 000 | 338 191 | 45,1 |
| Pokuty, penále a iné sankcie | 160 | 160 | 0 | 0 | - |
| Kapitálové príjmy | 0 | 1 300 | 0 | 0 | - |
| Úroky z účtov | 1 531 | 2 642 | 5 000 | 1 498 | 30,0 |
| Iné nedaňové príjmy | 9 623 | 10 165 | 0 | 377 | - |
| EÚ na DRG | 0 | 0 | 0 | 0 | - |
| Zo zdravotných poisťovní | 0 | 18 752 176 | 19 771 655 | 0 | 0,0 |
| Zahraničné granty | 0 | 0 | 0 | 0 | - |
| **Nedaňové príjmy, granty a transfery spolu** | **314 058** | **19 492 222** | **20 526 655** | **340 066** | **1,7** |

**1.3. Výdavky rozpočtu**

**Výdavky úradu** na rok 2018 sú rozpočtované na úrovni 20 520 168 eur. Za I. polrok 2018 boli skutočné výdavky v objeme **8 573 258 eur**, čo predstavuje 41,8 % z rozpočtu na rok 2018. V porovnaní s rovnakým obdobím roku 2017 boli výdavky nižšie o 610 562 eur, nakoľko v roku 2017 boli výdavky ovplyvnené realizáciou rekonštrukcie vlastnej budovy v Košiciach.

Tabuľka č. 3: Výdavky rozpočtu

(v eurách)

|  |  |  |  |  |  |
| --- | --- | --- | --- | --- | --- |
| **Názov položky** | **Skutočnosť k 30.06.2017** | **Skutočnosť 2017** | **Rozpočet 2018**  | **Skutočnosť k 30.06.2018** | **Čerpanie****rozpočtu %** |
| Mzdy | 3 423 017 | 7 259 755 | 7 559 121 | 3 651 036 | 48,3 |
| Odvody z miezd | 1 230 953 | 2 613 026 | 2 774 746 | 1 313 462 | 47,3 |
| Tovary a služby | 2 368 686 | 5 040 439 | 7 406 301 | 2 543 004 | 34,3 |
| Bežné transfery | 10 811 | 91 021 | 110 000 | 14 540 | 13,2 |
| **Bežné výdavky celkom** | **7 033 467** | **15 004 241** | **17 850 168** | **7 522 042** | **42,1** |
| **Kapitálové výdavky** | **1 959 130** | **4 141 614** | **2 520 000** | **431 792** | **17,1** |
| **Kurzové rozdiely** | **191 223** | **191 223** | **150 000** | **619 424** | **412,9** |
| **Výdavky celkom** | **9 183 820** | **19 337 078** | **20 520 168** | **8 573 258** | **41,8** |
| **Prebytok hospodárenia**  | 21 793 776 | **30 818 682** | **27 638 190** | **22 585 490** | **81,7** |

Úrad v I. polroku 2018 čerpal **bežné výdavky** vo výške **7 522 042** **eur**, čo predstavuje
42,1 % z rozpočtovanej úrovne. Oproti rovnakému obdobiu roku 2017 došlo k zvýšeniu predmetných výdavkov o 6,9 %, v objeme o 488 575 eur, v nadväznosti na 2 % rozpočtovaný nárast miezd a príslušného poistného, ako aj v nadväznosti na nárast úhrad za prehliadky mŕtvych tiel realizovaný v druhom polroku 2017.

**Mzdové výdavky** boli v rozpočte schválené vo výške 7 559 121 eur. Skutočné čerpanie za
I. polrok 2018 bolo na úrovni 3 651 036 eur, čo predstavuje 48,3 % z rozpočtovaných mzdových výdavkov na rok 2018. V súlade s rozpočtovaným 2 % nárastom miezd na rok 2018 úrad pristúpil k zvýšeniu miezd od 1. marca 2018.

**Výdavky na poistné** a príspevky do poisťovní boli v rozpočte na rok 2018 predpokladané v objeme 2 774 746 eur, pričom skutočnosť za I. polrok 2018 dosiahla 1 313 462 eur,
t. j. 47,3 % z ročného rozpočtu.

**Výdavky na tovary a služby** boli na rok 2018 schválené vo výške 7 406 301 eur.
V I. polroku 2018 bolo skutočné čerpanie výdavkov na tovary a služby na úrovni
2 543 004 eur, t. j. 34,3 % z  rozpočtu. Predmetné výdavky medziročne vzrástli
o 174 318 eur, a to najmä z dôvodu nárastu úhrad za výkon prehliadok mŕtvych tiel od druhého polroku 2017.

V rámci sumárnej položky Tovary a služby sú jednotlivé položky čerpané nasledovne:

Položka **Cestovné náhrady** je čerpaná vo výške 16 047 eur, čo je 30,9 % z rozpočtovanej úrovne.

V oblasti **Energie, vody a komunikácií** došlo v sledovanom období oproti roku 2017 k zvýšeniu výdavkov o 28 032 eur, a to najmä v nadväznosti na zvýšené výdavky za energie na prevádzkovanie vlastnej zrekonštruovanej budovy v Košiciach, ako aj v nadväznosti na ročné vyúčtovanie energií a vody za rok 2017, ktoré bolo vo výraznej miere na úkor úradu.

V položke **Materiál** boli výdavky za sledované obdobie čerpané v hodnote 138 216 eur, čo predstavuje 23,5 % z rozpočtovaných prostriedkov, pričom oproti polroku 2017 bolo čerpanie nižšie o 8 478 eur. Všetky podpoložky v materiálovej oblasti boli čerpané v rámci podielu. V oblasti prevádzkových strojov, prístrojov a zariadení bolo realizované prístrojové vybavenie SLaPA pracovísk v nižšej miere oproti predchádzajúcemu roku, nakoľko v roku 2017 došlo k väčšej obnove prístrojového vybavenia na SLaPA pracoviskách. V podpoložke Všeobecný materiál došlo k medziročnému zvýšeniu výdavkov o 19 781 eur, a to hlavne z dôvodu nákupu špeciálneho materiálu pre SLaPA pracoviská k zabezpečeniu vyššieho objemu požiadaviek na toxikologické vyšetrenia. Zároveň sa v II. polroku 2018 očakáva ďalšie zvyšovanie výdavkov na špeciálny zdravotnícky materiál najmä pre chromatografiu v nadväznosti na realizáciu materiálovo náročnejších metód toxikologických a chemicko-laboratórnych vyšetrení. Materiálovým podpoložkám je venovaná zvýšená pozornosť pri objednávaní a nákupe, v snahe zabezpečiť nižšie čerpanie podpoložky Všeobecný materiál.

V položke **Dopravné** je čerpanie 10 701 eur, a to na úrovni 16,7 % schváleného rozpočtu. Podpoložka Karty, známky, poplatky zaznamenala mierny nárast oproti predchádzajúcemu obdobiu z dôvodu nárastu cien zahraničných diaľničných známok.

V položke **Rutinná a štandardná údržba** vykazuje úrad čerpanie 181 289 eur s podielom 32,8 %. Nižšie čerpanie na podpoložke Údržba budov oproti rovnakému obdobiu roku 2017 je v dôsledku realizácie výmeny pevných germicídnych žiaričov na SLaPA pracoviskách v roku 2017. Zvýšené čerpanie výdavkov zaznamenala podpoložka Údržba výpočtovej techniky, nakoľko v I. polroku 2018 sa realizovali výdavky na zabezpečenie dvojročného servisu pre servery úradu.

Položka **Nájomné** bola čerpaná vo výške 625 539 eur, čo je 39,7 % z rozpočtu pre rok 2018. Nižšie čerpanie predmetných výdavkov v I. polroku 2018 oproti rovnakému obdobiu roku 2017 o 33 961 eur vyplýva najmä zo skutočnosti, že SLaPA pracovisko Košice a pobočka Košice sú v roku 2018 už plne prevádzkované vo vlastnej zrekonštruovanej budove.

Položka **Služby** je čerpaná vo výške 1 225 441 eur, čo predstavuje 33,6 % z ročného rozpočtu. Na medziročný nárast predmetných výdavkov o 205 469 eur, t. j. o 20,1 %, vplýva najmä zvýšenie úhrad za výkon prehliadky mŕtvych tiel od druhého polroku 2017. Nové procesy vyplývajúce z novely zákona č. 581/2004 Z. z. v oblasti zabezpečenia prehliadok mŕtvych tiel mimo zdravotníckych zariadení ústavnej zdravotnej starostlivosti organizátormi vysúťaženými v procese verejného obstarávania budú vplývať na zvýšenie výdavkov v oblasti služieb až v II. polroku 2018.

V službách došlo k prekročeniu polročného podielu v podpoložke Poplatky a odvody
v súvislosti s úhradami výdavkov exekútorom za právne úkony v dôsledku väčšieho množstva vydaných rozhodnutí o upustení od vymáhania pohľadávky štátu v roku 2017, pričom do konca roka sa nepredpokladá prečerpanie rozpočtovanej sumy. Nad rámec polročného podielu bolo aj čerpanie podpoložky Služby v oblasti informačno-komunikačných technológií v dôsledku jednorazových výdavkov na vypracovanie štúdie Optimalizácia informačného systému úradu v I. polroku 2018.

Medziročné zvýšenie výdavkov na podpoložke Všeobecné služby súvisí najmä so zabezpečením prevádzkovania vlastnej zrekonštruovanej budovy v Košiciach. Medziročný nárast o 17,1 % zaznamenala aj podpoložka Špeciálne služby, a to v nadväznosti na zabezpečenie strážnej služby pre vlastnú zrekonštruovanú budovu Košiciach, ako aj v nadväznosti na mierne zvýšenie realizovaných úhrad za prepravu mŕtvych tiel v I. polroku 2018. V rozpočte výdavkov podpoložky Zdravotníckym zariadeniam bola zohľadnená kvantifikácia dopadov vyplývajúcich z nových procesov organizácie výkonu prehliadok mŕtvych tiel. K 30. júnu 2018 je uvedená podpoložka plnená na 28,0 %, nakoľko v I. polroku boli prehliadky realizované podľa podmienok z roku 2017. Zásadný vplyv na výdavky predmetnej podpoložky bude mať až realizácia zmlúv s organizátormi prehliadok mŕtvych tiel platných od 1. júla 2018.

Tabuľka č. 4: Tabuľka čerpania významných výdavkov na tovary a služby

|  |  |  |  |  |
| --- | --- | --- | --- | --- |
|   |  |  |  | (v eurách) |
| **Názov položky** | **Výdavky k** **30.06.2017** | **Skutočnosť 2017** | **Rozpočet 2018** | **Výdavky k** **30.06.2018** | **Čerpanie rozpočtu %** |
| Energie | 133 437 | 262 869 | 450 000 | 177 763 | 39,5 |
| Poštovné a telekomunikačné služby do r. 2016/ Poštovné od r. 2017 | 42 959 | 84 646 | 125 000 | 34 515 | 27,6 |
| Telekomunikačné služby od r. 2017 | 39 084 | 75 995 | 100 000 | 33 764 | 33,8 |
| Komunikačná infraštruktúra | 79 031 | 157 043 | 150 000 | 75 724 | 50,5 |
| Výpočtová technika | 1 517 | 117 544 | 100 000 | 3 119 | 3,1 |
| Prevádzkové stroje, prístroje, zariadenie, technika a náradie | 16 654 | 98 027 | 60 000 | 5 060 | 8,4 |
| Všeobecný materiál | 104 301 | 210 792 | 298 000 | 124 082 | 41,6 |
| Dopravné | 9 610 | 25 834 | 64 000 | 10 701 | 16,7 |
| Údržba budov | 50 418 | 115 391 | 60 000 | 13 506 | 22,5 |
| Údržba softvéru | 127 338 | 260 644 | 395 000 | 127 338 | 32,2 |
| Nájomné budov, objektov | 634 149 | 1 262 905 | 1 445 000 | 602 412 | 41,7 |
| Všeobecné služby  | 59 618 | 134 042 | 220 000 | 67 089 | 30,5 |
| Špeciálne služby | 167 024 | 335 552 | 450 000 | 195 608 | 43,5 |
| Štúdie, expertízy, posudky | 124 148 | 249 318 | 310 000 | 116 185 | 37,5 |
| Stravovanie | 79 549 | 154 791 | 260 000 | 89 075 | 34,3 |
| Odmeny zamest. v mimoprac. pomere | 94 708 | 189 544 | 200 000 | 96 768 | 48,4 |
| Zdravotníckym zariadeniam | 390 061 | 782 079 | 1 934 801 | 542 493 | 28,0 |

V oblasti **bežných transferov** boli v I. polroku 2018 čerpané výdavky na nemocenské dávky, a to na úrovni 43,4 % z rozpočtovanej výšky.

**Kapitálové výdavky** boli za sledované obdobie roku 2018 čerpané na úrovni 431 792 eur, čo predstavuje 17,1 % zo schváleného rozpočtu na rok 2018.

V I. polroku 2018 boli kapitálové výdavky čerpané na úpravy softvérov úradu vo vzťahu k elektronickej podateľni, správy registratúry a centrálneho registra poistencov vo výške
90 950 eur, na nákup prístrojového vybavenia pre SLaPA pracovisko vo výške 341 112 eur a zároveň úrad prijal dobropis vo výške 270 eur v nadväznosti na vyúčtovanie vodného a stočného za rok 2017 vo vzťahu k rekonštrukcii budovy v Košiciach.

Do konca roka 2018 sa v kapitálových výdavkoch predpokladá aj realizácia finančného usporiadania výdavkov súvisiacich s projektom EESSI zo zahraničných grantov vo forme refundácie vlastných výdavkov, a to na podpoložke 718 006 Rekonštrukcia a modernizácia - Softvéru vo výške 13 042 eur.

Čerpanie rozpočtu vo všetkých položkách ekonomickej klasifikácie je uvedený vo
finančnom výkaze o príjmoch, výdavkoch a finančných operáciách subjektu verejnej správy (Fin 1-12), ktorý úrad predkladá Ministerstvu financií SR, a ktorý je súčasťou správy o hospodárení (príloha č. 1).

1. **Náklady a výnosy**

Okrem skutočnosti, že úrad v zmysle zákona č. 581/2004 Z. z. hospodári podľa rozpočtu, ktorý je súčasťou rozpočtu verejnej správy, na základe čoho musí sledovať príjmy a výdavky podľa ekonomickej a rozpočtovej klasifikácie, zároveň vedie účtovníctvo, prostredníctvom ktorého sleduje náklady a výnosy. Finančný výkaz o vybraných údajoch z aktív a z pasív subjektu verejnej správy (Fin 2-04) k 30. júnu 2018 je súčasťou priebežnej správy o hospodárení (príloha č. 2).

**Celkové náklady úradu za I. polrok 2018 boli** **8 117 811 eur, čo predstavuje oproti rovnakému obdobiu roka 2017 nárast o 10,1 %.**

Z nákladov najvýznamnejšou položkou boli **mzdové náklady** v sume 3 415 562 eur,
t. j. 42,1 % všetkých nákladov, u ktorých došlo k zníženiu podielu na celkových nákladoch
o 1,6 % pri absolútnom medziročnom zvýšení mzdových nákladov o 198 455 eur vplyvom rozpočtovaného zvýšenia miezd o 2 %.

V nadväznosti na mzdy sa úmerne čerpalo aj zákonné poistenie s 14,8 % podielom na celkových nákladoch a medziročným znížením podielu o 0,6 %.

Medziročný nárast **spotreby materiálu** o 47,8 % bol najmä v dôsledku nákupu výpočtovej techniky v rámci obmeny a modernizácie počítačov hlavne na SLaPA pracoviskách. Napriek sprísneným pravidlám dezinfekčného a sanitačného poriadku na SLaPA pracoviskách sa v spotrebe materiálu preukázala racionálna spotreba čistiacich a dezinfekčných potrieb. Na základe vyššie uvedených sprísnených pravidiel vzrástli náklady v roku 2017 na obmenu pracovných odevov lekárov, pričom v roku 2018 je na tejto položke vykázaná úspora.
V I. polroku 2017 došlo zároveň k vyššej výmene prevádzkových strojov, prístrojov a zariadení, a to v dôsledku kazovosti a vysokej opotrebovanosti prístrojov na SLaPA pracoviskách, a preto je v roku 2018 na tejto položke vykázaná úspora. Medziročne bol zaznamenaný nárast nákladov na lieky a špeciálny zdravotnícky materiál z dôvodu zabezpečenia vyššieho objemu požiadaviek na toxikologické vyšetrenia. V II. polroku 2018 sa očakáva ďalšie zvýšenie nákladov na lieky a špeciálny zdravotnícky materiál najmä pre chromatografiu v nadväznosti na realizáciu materiálovo náročnejších metód toxikologických a chemicko-laboratórnych vyšetrení.

Náklady na **energie** boli v sledovanom období realizované približne na rovnakej úrovni ako v I. polroku 2017. Mierne zvýšené náklady na prevádzkovanie vlastnej budovy v Košiciach oproti sledovanému obdobiu v roku 2017 boli kompenzované priaznivým vyúčtovaním elektrickej energie za predchádzajúci rok. Náklady na **opravy a údržbu** v I. polroku 2018 poklesli oproti rovnakému obdobiu minulého roku o 43,2 %. V rámci nákladov na opravy a údržbu v I. polroku 2018 bola vynaložená na opravy a údržbu výpočtovej techniky zvýšená čiastka z dôvodu zabezpečenia dvojročného servisu pre servery úradu. Znížené náklady na opravy a údržbu budov a priestorov v roku 2018 sú v dôsledku realizácie výmeny pevných germicídnych žiaričov na SLaPA pracoviskách, ktoré jednorazovo ovplyvnili predmetné náklady v roku 2017.

V rámci **nákladov na ostatné služby** sú najväčšie náklady za nájomné a služby súvisiace s nájmom, ktoré poklesli presťahovaním pobočky a SLaPA pracoviska v Košiciach do vlastných priestorov, avšak spôsobili zvýšenie nákladov na ochranu objektov a náklady na revízie a kontroly, ktoré si musí úrad zabezpečovať vo vlastnej réžii. Náklady na prepravu mŕtvych na pitvu sú medziročne na rovnakej úrovni. Náklady vynaložené na opravy a údržbu softvéru sú približne na úrovni roku 2017. Medziročný nárast nákladov je za služby týkajúce sa internetu, v rámci ktorých boli novou zmluvou zabezpečené vyššie rýchlosti prenosu dát a väčší rozsah spracovania údajov. V oblasti služieb informačných a komunikačných technológií boli čerpané náklady na vypracovanie štúdie Optimalizácia informačného systému úradu. Náklady na dopravu lekárov k prehliadkam mŕtvych tiel zaznamenali medziročný nárast z dôvodu úpravy cien za prepravu.

Náklady na odpisy medziročne vzrástli o 36,2 % z dôvodu zaradenia softveru grupera slovenskej verzie systému DRG do nehmotného majetku úradu a rozšírenie softvéru informačného systému úradu. Najväčšia zmena odpisov je v oblasti samostatných hnuteľných vecí a odpisov stavieb, kde sa zúčtovali odpisy zaradenej budovy a technologického vybavenia SLaPA pracoviska v Košiciach.

Iné ostatné náklady medziročne vzrástli o 20,5 %. Na iných ostatných nákladoch sa najviac podielali náklady na prehliadky mŕtvych tiel v objeme 59,5 %, pričom ich medziročný nárast predstavuje 41,8 %. Absolútny nárast tejto položky je z dôvodu zvýšenia úhrad za výkon prehliadky mŕtvych tiel od druhého polroku 2017. Nové procesy vyplývajúce z novely zákona č. 581/2004 Z. z. v oblasti zabezpečenia prehliadok mŕtvych tiel mimo zdravotníckych zariadení ústavnej zdravotnej starostlivosti organizátormi vysúťaženými v procese verejného obstarávania budú vplývať na zvýšenie iných ostatných nákladov až v II. polroku 2018.

Tabuľka č. 5: Podiel jednotlivých druhov nákladov na celkových nákladoch

(v eurách)

|  |  |  |  |  |
| --- | --- | --- | --- | --- |
| **Náklad** | **I. polrok 2017** | **Podiel z celkových nákladov %** | **I. polrok 2018** | **Podiel z celkových nákladov %** |
| Spotreba materiálu | 177 116 | 2,4 | 261 817 | 3,2 |
| Spotreba energie | 150 215 | 2,0 | 152 496 | 1,9 |
| Opravy a udržiavanie | 89 015 | 1,2 | 50 549 | 0,6 |
| Ostatné služby | 1 410 230 | 19,1 | 1 500 654 | 18,5 |
| Mzdové náklady | 3 217 107 | 43,6 | 3 415 562 | 42,1 |
| Zákonné poistenie | 1 133 145 | 15,4 | 1 198 031 | 14,8 |
| Iné ostatné náklady | 412 423 | 5,6 | 497 010 | 6,1 |
| Odpisy dlhodobého majetku | 486 424 | 6,6 | 662 539 | 8,2 |
| Ostatné náklady | 297 371 | 4,0 | 379 153 | 4,7 |
| **Náklady spolu** | **7 373 046** | **100,0** | **8 117 811** | **100,0** |

Graf č. 1: Porovnanie čerpania nákladov I. polrok 2017 a I. polrok 2018

(v eurách)

Z porovnania medziročného vývoja nákladov uvedených v predchádzajúcej tabuľke a vo vývojovom grafe možno konštatovať, že štandardné prevádzkové náklady su stabilizované.

**Výnosy** úradu za I. polrok 2018 boli **19 308 006 eur** pri medziročnom náraste 5,3 %. Rozhodujúcim výnosom bol **prevod príspevku zdravotných poisťovní** na činnosť úradu na rok 2018 v sume **18 752 176 eur**. Príspevok bol príjmom v roku 2017, v účtovníctve bol zaúčtovaný ako výnos budúceho obdobia a v januári 2018 bol preúčtovaný do výnosov. Ďalšími výnosmi I. polroka 2018 boli **tržby z predaja služieb** hlavne SLaPA pracovísk za pitvy nariadené podľa osobitného predpisu, toxikologické vyšetrenia a chladenie mŕtvych tiel v sume **350 273 eur**, ktoré zaznamenali nárast o 0,5 %.

V sledovanom období mal úrad **výnosy z úrokov 1 498 eur** a **iné ostatné výnosy**
**639** **eur**, ktoré sú medziročne na úrovni, ktorá podstatne neovplyvňuje vykazované výnosy.

V rámci výnosov má úrad zúčtované dotácie na prevádzku vo výške 178 494 eur, ktoré obsahujú vyúčtovanie záväzkov voči štátnemu rozpočtu v pomere odpisov na dlhodobý nehmotný majetok na DRG.

Za I. polrok 2018 úrad zúčtoval do výnosov priebežne vykázané **kurzové zisky** z operácií styčného orgánu vo výške 24 926 eur. Úrad za sledované obdobie roku 2018 zúčtoval
z kurzových rozdielov zo styčného orgánu per saldo kurzovú stratu v hodnote 230 534 eur, pričom za rovnaké obdobie roku 2017 to bolo vo výške 134 006 eur.

1. **Majetok**

Obstarávacia hodnota dlhodobého majetku úradu evidovaného v účtovníctve k 30. júnu 2018 bola 18 586 415 eur. Sumár dlhodobého majetku a porovnanie so stavom k 30. júnu 2017 obsahuje nasledovná tabuľka.

Tabuľka č. 6: Majetok úradu

|  |  |  |
| --- | --- | --- |
|  |  | (v eurách) |
|   | **k 30.06.2017** | **k 30.06.2018** |
| **Dlhodobý majetok celkom\*** | **16 970 010** | **18 586 415** |
| **-   nehmotný** | **5 945 758** | **6 072 896** |
| **-   hmotný celkom** | **11 024 252** | **12 513 519** |
| - pozemky | 275 325 | 275 325 |
| -   stroje, prístroje | 4 246 294 | 5 917 960 |
| -   stavby | 2 430 801 | 5 912 966 |
| -   dopravné prostriedky | 392 533 | 375 224 |
|  - ostatný hmotný majetok | 18 372 | 16 198 |
|  -   obstaranie dlhodobého hmot. majetku | 3 660 927 | 15 846 |

\* Dlhodobý majetok celkom v brutto hodnote

Čerpanie kapitálových výdavkov v druhom polroku 2017 a v I. polroku 2018 sa prejavili na zvýšení obstarávacej hodnoty majetku úradu. V položke dlhodobého majetku 18 586 415 eur je zahrnutá aj čiastka obstarania dlhodobého nehmotného majetku vo výške 21 477 eur
a dlhodobého hmotného majetku vo výške 15 846 eur.

Nehmotný majetok vzrástol z dôvodu:

* modernizácie a rozšírenia informačného systému potrebného pre činnosť úradu,
* v prírastku nehmotného majetku v roku 2018 sa odrazil upgrade systému Grouper pre DRG v II. polroku 2017, ktorý ako ucelený softvérový nástroj zabezpečuje zaradenie hospitalizačného prípadu do konkrétnej DRG skupiny.

Zaradením obstarania dlhodobého nehmotného majetku do nehmotného majetku začal úrad tento majetok odpisovať.

V rámci hmotného majetku úrad zabezpečuje hlavne vybavenie SLaPA pracovísk novým prístrojovým vybavením.

Dlhodobý hmotný majetok úrad odpisuje rovnomerne podľa § 27 a § 29 zákona č. 595/2003 Z. z. o dani z príjmov v znení neskorších predpisov. Zrýchlené odpisovanie majetku sa neuplatňuje.

Medziročný nárast obstarania dlhodobého hmotného majetku je z dôvodu ukončenia realizácie rekonštrukcie budovy úradu v Košiciach. Za použitia vlastných zdrojov boli uskutočnené rozsiahle stavebné úpravy, ktoré priestory pre SLaPA pracovisko a pobočku zaradili k špičkovým patologickým pracoviskám vyhovujúcim všetkým prevádzkovým a hygienickým predpisom. Po ukončení kolaudačného konania bol objekt zaradený do užívania s moderným prístrojovým a prevádzkovým zariadením.

1. **Financie**

Finančné prostriedky vedie úrad v zmysle § 28 ods. 9 zákona č. 581/2004 Z. z. a v súlade so zákonom č. 291/2002 Z. z. o Štátnej pokladnici v znení neskorších predpisov na účtoch v Štátnej pokladnici. V systéme Štátnej pokladnice bol úrad zaradený ako klient B.

**4.1. Pokladnice**

Úrad má otvorenú hotovostnú pokladňu na ústredí, 8 hotovostných pokladníc na pobočkách a 9 hotovostných pokladníc na SLaPA pracoviskách. Celkový zostatok hotovosti a cenín vo všetkých pokladniciach k 30. júnu 2018 bol 5 105 eur.

Ústredie úradu nemá v sledovanom období otvorené valutové pokladne s aktívnym zostatkom.

Podľa § 12 ods. 2 písm. i) zákona č. 291/2002 Z. z. o Štátnej pokladnici v znení neskorších predpisov je možné použiť peňažné prostriedky v hotovosti s výnimkami uvedenými pod písmenami a) až h) do výšky 1 % ročného rozpočtu bežných výdavkov. V I. polroku 2018 bolo prostredníctvom pokladníc úradu (ústredie a pobočky) použitých v zmysle citovaného zákona 8 343 eur, čo predstavuje 0,05 % z rozpočtu bežných výdavkov na rok 2018.

**4.2. Bankové účty**

Na účtoch, ktoré má úrad otvorené v Štátnej pokladnici, boli evidované k 30. júnu 2018 nasledovné zostatky:

Tabuľka č. 7: Bankové účty

|  |  |
| --- | --- |
|  | (v eurách) |
| **Typ účtu** | **suma** |
| bežný účet  | 106 538 |
| účet na poplatky  | 22 450 622 |
| zúčtovací účet, styčný orgán | 4 437 884 |
| účet pre sociálny fond | 10 051 |
| účet pokút  | 11 381 |
| depozitný účet | 179 469 |
| účet pre spolufinancovanie EESSI | 13 042 |
| účet pre spolufinancovanie PaSQ | 196 |

Okrem účtov v Štátnej pokladnici má úrad k dispozícii 9 účtov vo VÚB, ktoré používa na dopĺňanie a odvod hotovosti z pokladníc ústredia a pobočiek. Na týchto účtoch bol celkový stav k 30. júnu 2018 vo výške 12 357 eur.

Celkový zostatok na finančných účtoch úradu k 30. júnu 2018 bol vo výške 27 221 540 eur.

1. **Záväzky a pohľadávky**

**Celkové záväzky** úradu k 30. júnu 2018 dosiahli výšku 82 091 734 eur. V rovnakom období roku 2017 boli celkové záväzky na úrovni 78 115 011 eur. Najväčšiu časť záväzkov predstavujú záväzky z činnosti styčného orgánu v sume 79 397 319 eur, pričom v I. polroku 2017 boli vo výške 74 241 423 eur. Medziročný nárast celkových záväzkov predstavuje 3 976 723 eur, z čoho voči zahraničným partnerom došlo k zvýšeniu
o 2 741 639 eur a voči zdravotným poisťovniam k nárastu o 2 414 257 eur.

**Záväzky voči dodávateľom** tovarov a služieb predstavovali k 30. júnu 2018 čiastku
285 881 eur. Oproti polroku 2017, kedy boli predmetné záväzky v hodnote 1 163 641 eur, došlo k poklesu z dôvodu účtovania záväzkov voči dodávateľovi rekonštrukcie vlastnej budovy v Košiciach, či dodávateľovi expertízneho posudku softvérového vybavenia Grouper pre DRG v roku 2017.

Úrad k 30. júnu 2018 eviduje **záväzok voči štátnemu rozpočtu** vo výške 1 431 928 eur. Tento záväzok tvoria právoplatne uložené pokuty úradom za priestupky v zdravotnom poistení a pri poskytovaní zdravotnej starostlivosti. Povinní na pokutový účet úradu v I. polroku uhradili pokuty vo výške 95 211 eur, čo je o 16 801 eur viac ako za rovnaké obdobie minulého roku.

Tabuľka č. 8: Záväzky úradu

|  |  |  |  |
| --- | --- | --- | --- |
|  |  |  | (v eurách) |
| **Druh záväzku** | **k 30.06.2017** | **k 31.12.2017** | **k 30.06.2018** |
| Z obchodného styku | 75 591 959 | 79 018 413 | 79 716 585 |
| *dodávatelia* | *1 163 641* | *361 598* | *285 881* |
| *depozit* | *184 155* | *21 290* | *30 500* |
| *z čin. styčného orgánu* | *74 241 423* | *78 237 427* | *79 397 319* |
| *ostatné* | *2 740* | *398 098* | *2 885* |
| Voči zamestnancom | 410 989 | 430 922 | 423 581 |
| Voči inštit. soc. poistenia | 272 216 | 285 859 | 286 409 |
| Daňové záväzky | 72 346 | 76 224 | 76 654 |
| Voči štátnemu rozpočtu | 1 614 763 | 1 590 481 | 1 431 928 |
| Sociálny fond | 3 769 | 8 986 | 7 608 |
| Ostatné dlhodobézáväzky | 148 969 | 148 969 | 148 969 |
| **Záväzky celkom** | **78 115 011** | **81 559 854** | **82 091 734** |

**Celkové pohľadávky** k 30. júnu 2018 úrad vykazuje vo výške 76 515 329 eur, pričom v rovnakom období roku 2017 boli na úrovni 75 366 615 eur. Najväčšiu časť pohľadávok predstavujú pohľadávky z činnosti styčného orgánu vo výške 74 953 867 eur, kde oproti polroku 2017 došlo k medziročnému zvýšeniu stavu o 1 401 266 eur, z toho voči zahraničným partnerom o 1 828 750 eur a voči zdravotným poisťovniam k zníženiu o 427 485 eur, z dôvodu nárastu poskytovanej zdravotnej starostlivosti na medzinárodnej úrovni, ktorá je následne uplatňovaná voči zdravotným poisťovniam a zahraničným partnerom.

**Pohľadávky z obchodného styku** (za pitvy vykonávané podľa osobitného predpisu, toxikologické vyšetrenia a ostatné zákonné plnenia vrátane poskytnutých záloh colnému úradu) sú k 30. júnu 2018 vo výške 139 483 eur. Oproti I. polroku 2017 došlo k medziročnému zníženiu pohľadávok z obchodného styku o 65 309 eur, ktoré vyplýva najmä zo stabilizácie pohľadávok voči Ministerstvu vnútra SR za súdne pitvy a laboratórne vyšetrenia, ako aj pohľadávok voči Univerzitnej nemocnici BA.

Tabuľka č. 9: Pohľadávky úradu

|  |  |  |  |
| --- | --- | --- | --- |
|  |  |  | (v eurách) |
| **Pohľadávka** | **k 30.06.2017** | **k 31.12.2017** | **k 30.06.2018** |
| Z obchodného styku | 204 792 | 123 862 | 139 483 |
| Z činnosti styčného orgánu | 73 552 601 | 73 778 087 | 74 953 867 |
| Ostatné | 2 330 | 398 002 | 1 433 |
| Za udelené pokuty | 1 606 892 | 1 570 459 | 1 420 546 |
| **Pohľadávky celkom** | **75 366 615** | **75 870 410** | **76 515 329** |

**Pohľadávky a záväzky zo styčného orgánu** majú špecifický charakter. Jedna časť sú pohľadávky voči zdravotným poisťovniam, ktoré odzrkadľujú záväzky voči zahraničným partnerom za poskytnutú zdravotnú starostlivosť našim občanom v zahraničí. Druhá časť sú záväzky voči zdravotným poisťovniam nadväzujúce na pohľadávky voči zahraničným partnerom za poskytnutú zdravotnú starostlivosť cudzincom našimi poskytovateľmi zdravotnej starostlivosti. Celý proces likvidácie pohľadávok a záväzkov je časovo náročný, pretože podlieha kontrole a preskúmaniu poskytnutej zdravotnej starostlivosti na základe lokálnych právnych noriem.

Tabuľka č. 10: Prehľad o záväzkoch a pohľadávkach súvisiacich s činnosťou styčného orgánu

|  |  |  |  |
| --- | --- | --- | --- |
|  |  |  | (v eurách) |
|  | **k 30.06.2017** | **k 31.12.2017** | **k 30.06.2018** |
| **Záväzky voči** |  |  |  |
| štátom EÚ | 29 802 742 | 31 768 087 | 32 544 381 |
| ZP v SR | 44 438 681 | 46 469 340  | 46 852 938 |
| **Záväzky styčný orgán** | **74 241 423** | **78 237 427** | **79 397 319** |
| **Pohľadávky voči** |  |  |  |
| štátom EÚ | 44 283 019 | 43 304 162 | 46 111 769 |
| ZP v SR | 29 269 583 | 31 473 925 | 28 842 098 |
| **Pohľadávky styčný orgán** | **73 552 601** | **73 778 087** | **74 953 867** |

Predpis nových pohľadávok úradu za I. polrok 2018 dosiahol hodnotu 20 759 tis. eur, čo predstavuje nárast hodnoty pohľadávok o 1,7 % v porovnaní s rovnakým obdobím roku 2017. Zároveň vzrástol počet individuálnych pohľadávok o 6,1 % a priemerná hodnota individuálnej pohľadávky predstavovala v sledovanom období 132,29 eur. Všetky nové pohľadávky SR sa týkali refundácií na základe skutočných výdavkov. K 30. júnu 2018 bolo z uvedenej hodnoty uhradených 0,4 % a 99,6 % bolo súčasťou zostatku pohľadávok
k 30. júnu 2018. Uvedený stav zohľadňuje platné právne rámce podľa európskej legislatívy, vrátane lehoty splatnosti v rozsahu 18 mesiacov.

V oblasti záväzkov došlo v I. polroku 2018 k zníženiu predpisu záväzkov o 2,1 % a  k nárastu počtu individuálnych faktúr o 5,40 %. Celková výška predpisu záväzkov dosiahla sumu 18 989 tis. eur. Priemerná hodnota individuálneho záväzku predstavovala 488,78 eur. Z hľadiska štruktúry tvorili 99,5 % záväzky na základe skutočných výdavkov a 0,5 % záväzky na základe pevne stanovených súm. K 30. júnu 2018 bolo z uvedenej hodnoty uhradených
15,5 % a 84,5 % bolo súčasťou zostatku záväzkov k 30. júnu 2018. Z uhradených záväzkov predstavovala podstatnú časť úhrada za plánovanú liečbu v Českej republike, pri ktorej sa uplatňuje bilaterálne dohodnutá lehota splatnosti 2 mesiace.

1. **Záver**

Hospodárenie úradu za I. polrok 2018 je vyrovnané bez väčších odchýlok od podielu rozpočtu za sledované obdobie.

Hospodárenie úradu od roku 2018 ovplyvňuje prevádzkovanie SLaPA pracoviska Košice a pobočky Košice vo vlastných zrekonštruovaných priestoroch, a to v oblasti čerpania prostriedkov súvisiacich s prevádzkovaním vlastnej budovy pri znížení prostriedkov vynakladaných na nájomné. V I. polroku 2018 úrad realizoval migráciu na novú sieťovú infraštruktúru, ktorá umožní poskytovať kvalitnejšie elektronické dátové služby tak pre potreby úradu, ako aj pre ostatné verejné inštitúcie a verejnosť. Pre zlepšenie činnosti SLaPA pracovísk bol realizovaný nákup kvapalinového chromatografu s príslušenstvom.

V roku 2018 bude musieť úrad zabezpečiť realizáciu nových procesov vyplývajúcich z novely zákona č. 581/2004 Z. z. v oblasti organizácie a ohodnotenia výkonu lekárov za prehliadky mŕtvych tiel. Prehliadky mŕtvych tiel mimo zdravotníckych zariadení ústavnej zdravotnej starostlivosti budú realizované prostredníctvom organizátorov vysúťažených v procese verejného obstarávania, pričom hodnota vysúťažených služieb vysoko prevyšuje pôvodnú kvantifikáciu k novele zákona zapracovanú v schválenom rozpočte úradu na rok 2018
a zároveň sa očakávajú ďalšie stúpajúce nároky na ohodnotenie výkonu prehliadok mŕtvych tiel. Uvedená skutočnosť bude mať za následok napätosť pri čerpaní rozpočtu na podpoložke Zdravotníckym zariadeniam do konca roka 2018, a to najmä vplyvom realizácie zmlúv s organizátormi prehliadok mŕtvych tiel platných od 1. júla 2018. V I. polroku 2018 boli prehliadky mŕtvych tiel realizované podľa podmienok z roku 2017. Vplyvom zvýšených úhrad za výkon prehliadky mŕtvych tiel od druhého polroku 2017 došlo už v I. polroku 2018 v porovnaní s I. polrokom 2017 k nárastu výdavkov na predmetný účel o 39,1 %. Napriek snahám a všetkým krokom úradu s cieľom zabezpečiť funkčnosť systému prehliadok mŕtvych tiel nastáva v súčasnosti otázka finančnej a procesnej udržateľnosti novelou nastaveného systému.